Mit da stuischweigendn Zuastimmung vom Zeus entfiat da Hades de Persephone, de Dochta vo da Demeter, in de Untawejd. De Traua vo da Demeter wor so gross, dass de Pflanzna nimma gwoxn san, de Baam hom koa Frucht mea drogn und de Viecha hom si nimma vameat. Wia nacha no de Menschn ogfanga hom z steam, hom de Olympia in Hades zwunga, de Persephone freizlossa. Aus Freid driba hod de Demeter de Eadn wieda fruchtbor gmocht. Zletzt hod da Zeus an Kompromiss duachgsetzt. A hoibs Joar hod de Pesephone ba iara Muada af da Eadn vabringa deafa, a hoibs Joar wors de Heascharin vo da Untawejd und de Kinigin vo de Dodn.